Kaapse onnie steeds soek, vermoedelik doodDean Dempsey (24). Foto: Verskaf Daar bestaan ŉ sterk moontlikheid dat Dean Dempsey, die 24-jarige onderwyser van Malmesbury in die Wes-Kaap wat twee naweke terug spoorloos verdwyn het, moontlik sy eie lewe geneem het. Konst. Henry du Rand, woordvoerder van die Malmesbury-polisie, het Donderdag aan Maroela Media bevestig Dempsey word steeds gesoek, maar die polisie vermoed daar is ŉ liggaam. Dempsey se motor, ŉ wit Toyota Yaris, is verlede Dinsdag verlate in die parkeergebied van die Tsitsikamma Khoisan Village naby die Bloukransrivierbrug in die Oos-Kaap opgespoor. “Sy persoonlike besittings soos sy beursie, selfoon en ID-boekie was in die motor agtergelaat,” het Du Rand aan Maroela Media gesê. Dempsey het glo aan depressie gely en ook verskeie briefies wat aan sy ouers gerig was in die motor gelaat. Die polisie het daarna hul soektog op die Stormsrivier-omgewing en Bloukransrivierbrug gefokus. “Die soektog is Maandag afgelas weens weerstoestande en om, sou daar ŉ liggaam wees, dit kans te gee om te ontbind sodat snuffelhonde dit makliker kan uitruik. Die soektog gaan weer teen die naweek hervat word.” Maroela Media het voorheen berig ŉ soektog is op 13 April van stapel gestuur na Dempsey, ŉ nuutaangestelde onderwyser aan Hoërskool Swartland, nadat hy op 10 April die koshuis waar hy inwoon, verlaat het. Dempsey het aan die koshuisvader genoem dat hy ŉ vriend in Bloubergstrand gaan besoek. Die skool het ŉ vermiste-persone-saak aanhangig gemaak toe hy die Maandag nie by die skool opgedaag het nie. Daar is aanvanklik berig dat Dempsey Vrydag 10 April die laaste keer by die skool gesien is. Sy vriend, Gerhard Willemse, het intussen aan Maroela Media bevestig dat Dempsey die dag wel omstreeks 17:00 by hom opgedaag het. Hy het hom die laaste keer gesien toe Dempsey die volgende oggend vroeg sou terugry Malmesbury toe om vir daardie Maandag se klasse voor te berei. Daar word ook verneem dat sy koshuiskamer êrens oor die naweek glo ontruim is. Willemse het gesê dit was vir hom vreemd omdat Dempsey glad nie aan hom gemeld het dat hy die koshuis wil verlaat nie en opgewonde geklink het oor sy nuwe werk by die skool. Willemse het gesê Dempsey se WhatsApp-program het die Saterdag en die Sondag gewys hy is aanlyn. Dempsey se ouers woon in Gauteng en sy vriendin woon in die Oos-Kaap.